Diari Oficial de la Generalitat Valenciana


Sumari del DOGV 9529, del 08-02-2023 (2023/1185)

RESOLUCIÓ de 2 de febrer de 2023, del president de l'Institut Valencià de Competitivitat Empresarial (IVACE), per la qual es convoquen ajudes dirigides a Centres Tecnològics de la Comunitat Valenciana per al desenvolupament de projectes d'R+D de caràcter no econòmic, realitzats en col·laboració amb empreses, amb càrrec al pressupost de l'exercici 2023, amb finançament de la Unió Europea a través del Fons Europeu de Desenvolupament Regional.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9529

Data del DOGV
:   08-02-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/1185


Data del document
:   02-02-2023

Organisme emissor
:   Institut Valencià de Competitivitat Empresarial

Tipus de document
:   Resolució

Anàlisi jurídica

 Descriptors 

:   * Institut Valencià de Competitivitat Empresarial
    * ajuda pública

RESOLUCIÓ de 2 de febrer de 2023, del president de l'Institut Valencià de Competitivitat Empresarial (IVACE), per la qual es convoquen ajudes dirigides a Centres Tecnològics de la Comunitat Valenciana per al desenvolupament de projectes d'R+D de caràcter no econòmic, realitzats en col·laboració amb empreses, amb càrrec al pressupost de l'exercici 2023, amb finançament de la Unió Europea a través del Fons Europeu de Desenvolupament Regional. [2023/1185]  
  
  
La convocatòria d'ajudes posada en marxa mitjançant la present Resolució s'ha elaborat amb la finalitat de contribuir a superar amb èxit els principals reptes econòmics, socials i territorials de la Comunitat Valenciana, avançant en la transformació del sistema productiu valencià cap a activitats de més alt valor afegit, i amb la pretensió addicional de millorar els mecanismes i canals per a la transferència del coneixement i tecnologia des dels Centres Tecnològics de la Comunitat Valenciana al teixit productiu.  
La convocatòria queda així mateix alineada amb els objectius del Programa FEDER de la Comunitat Valenciana per al període 2021-2027, en particular amb l'objectiu polític OP1. Una Europa més competitiva i intel·ligent, promovent una transformació econòmica innovadora i intel·ligent i una connectivitat TIC regional, Objectiu específic 1.1. El desenvolupament i la millora de les capacitats d'investigació i innovació i l'assimilació de tecnologies avançades.  
La Llei 38/2003, de 17 de novembre, general de subvencions, estableix, en l'article 23, que el procediment per a la concessió de subvencions s'iniciarà sempre d'ofici, mitjançant convocatòria aprovada per l'òrgan competent.  
Per això i en virtut del que es disposa en l'article 160.4 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i en l'article 3 de l'Ordre 26/2016, de 25 de novembre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió d'ajudes dirigides als Centres Tecnològics de la Comunitat Valenciana en matèria d'R+D per l'Institut Valencià de Competitivitat Empresarial (IVACE), resolc:  
  
  
Article 1. Objecte de la resolució  
1. L'objecte de la present Resolució és convocar la concessió per l'Institut Valencià de Competitivitat Empresarial (IVACE) de subvencions vinculades a Projectes d'R+D de caràcter no econòmic desenvolupats per Centres Tecnològics de la Comunitat Valenciana en col·laboració amb empreses de la Comunitat Valenciana, amb càrrec al pressupost de l'exercici 2023.  
2. Les bases reguladores de la convocatòria són les aprovades per l'Ordre 26/2016, de 25 de novembre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió d'ajudes dirigides als Centres Tecnològics de la Comunitat Valenciana en matèria d'R+D per l'Institut Valencià de Competitivitat Empresarial (IVACE), modificada per l'Ordre 21/2017, de 24 de novembre, publicada en el Diari Oficial de la Generalitat Valenciana (DOGV) número 8180, de 29 de novembre de 2017; en aquestes bases s'estableixen les condicions de les ajudes en allò no previst en aquesta convocatòria.  
  
Article 2. Entitats beneficiàries  
Podran acollir-se a aquestes ajudes els Centres Tecnològics de la Comunitat Valenciana que reunisquen els requisits establits en l'article 4 de l'Ordre 26/2016, de 25 de novembre.  
  
Article 3. Actuacions susceptibles de suport. Requisits generals dels projectes  
1. L'IVACE subvencionarà els projectes d'R+D, de caràcter no econòmic, desenvolupats per Centres Tecnològics de la Comunitat Valenciana -de manera individual o en cooperació entre ells- que incloguen la col·laboració efectiva amb diverses empreses de la Comunitat Valenciana, dirigits a atendre les necessitats del sector empresarial valencià i augmentar la possibilitat d'aplicació dels resultats obtinguts de la recerca al conjunt d'empreses potencialment destinatàries d'aquests.  
  
2. S'entendrà per col·laboració efectiva amb empreses el que es disposa en l'apartat 2.2.2. 28) i 2.2.2. 29) del Marc sobre ajudes estatals de recerca i desenvolupament i innovació (DO de 28 d'octubre de 2022/C 414/01).  
3. Els projectes hauran de tindre entitat pròpia amb objectius i resultats propis, i en la seua execució hauran de col·laborar almenys dues empreses amb seu social i establiment productiu en la Comunitat Valenciana.  
4. L'abast de la col·laboració amb les empreses haurà de tindre lloc des de l'inici del projecte, abast que s'establirà en funció de la naturalesa del projecte i dels objectius i resultats que s'espera obtindre, havent-se de recollir en l'annex a la memòria de la sol·licitud. En qualsevol cas, les empreses hauran de col·laborar en el desenvolupament d'activitats de caràcter tècnic, i no es considerarà col·laboració efectiva si la seua participació es limita a activitats de difusió o transferència de resultats.  
Tot dret de propietat intel·lectual i industrial (DPI) resultant de la col·laboració entre centres tecnològics i empreses haurà de ser cedit als centres.  
5. Els projectes podran ser d'investigació industrial o de desenvolupament experimental. La definició dels conceptes d'investigació industrial i desenvolupament experimental es troba recollida en l'apartat 1.3, 15) r) i k) del Marc sobre ajudes estatals de recerca i desenvolupament i innovació (DO de 28 d'octubre de 2022/C 414/01).  
6. Els projectes hauran d'estar situats en nivells TRL (Technology Readiness Levels) entre 4 a 7, tots dos inclosos. La descripció de TRL serà la utilitzada per la Comissió Europea, que s'adjunta a manera de resum:  
- TRL 4: Validació de component i/o disposició dels mateixos en entorn de laboratori.  
- TRL 5: Validació de component i/o disposició dels mateixos en un entorn rellevant.  
- TRL 6: Model de sistema o subsistema o demostració de prototip en un entorn rellevant.  
- TRL 7: Demostració de sistema o prototip en un entorn real.  
7. Els projectes hauran d'incloure activitats de promoció dels resultats obtinguts amb l'objectiu específic de desenvolupar ponts efectius entre el teixit investigador i productiu per a la transferència del coneixement i la translació dels resultats a les empreses de la Comunitat Valenciana.  
8. Els projectes deuran necessàriament emmarcar-se en les prioritats d'especialització identificades en l'Estratègia d'Especialització Intel·ligent de la Comunitat Valenciana.  
9. Així mateix, els projectes no hauran de vulnerar en cap cas el principi de no discriminació per raó de sexe, raça, origen ètnic, religió, conviccions, diversitat funcional, edat o orientació sexual, facilitant, o almenys no impedint, l'accessibilitat per a les persones amb diversitat funcional. També hauran d'executar-se en el marc d'un desenvolupament sostenible i de foment de la conservació, protecció i millora del medi ambient i comptar amb un certificat que declare la no afectació del projecte a la denominada Xarxa Natura, espai físic d'especial protecció mediambiental configurat així per la Unió Europea.  
  
10. En tot cas el projecte objecte d'ajuda no haurà d'haver conclòs materialment ni haver-se executat íntegrament abans que es presente la sol·licitud.  
  
Article 4. Costos subvencionables  
1. D'acord amb el que s'estableix en l'article 20 de l'Ordre 26/2016, de 25 de novembre, es consideren subvencionables els següents costos, amb les limitacions que a continuació s'estableixen:  
a) Recursos humans (personal propi).  
Despeses de personal investigador, tècnic i altre personal auxiliar, en la mesura en què estiguen dedicats al projecte. S'estableix un cost/hora de 40 euros com a màxim imputable pel personal propi justificat.  
  
S'aplicaran els següents límits respecte a les hores de dedicació imputables:  
- 10 % a tasques de gestió i coordinació del projecte respecte del total d'hores de dedicació al projecte.  
- 10 % a tasques de difusió i/o transferència de resultats respecte del total d'hores de dedicació al projecte.  
b) Despeses en serveis externs necessaris per al desenvolupament del projecte, imputades en exclusiva al mateix i que es vinculen al projecte inequívocament. S'inclouen també en aquest concepte les despeses derivades de la formació del personal investigador en l'àmbit tecnològic del projecte, sempre que aquesta siga necessària per a la realització d'aquest, i el cost de la realització d'informes d'auditoria sobre els comptes justificatius de la despesa.  
c) Altres despeses directament relacionades amb el projecte, imputades en exclusiva al mateix i que es vinculen a ell inequívocament. S'exclouen les despeses de manutenció i serveis de restauració.  
d) Despeses indirectes consistents en despeses generals de funcionament i de personal propi de gestió i administració imputables a la realització del projecte. Aquestes despeses podran imputar-se a un tipus fix de fins al 25 % dels costos directes subvencionables, excloent els costos en actius materials. S'estableix un cost hora de 40 euros com a màxim imputable per al personal que es considera per al càlcul dels costos indirectes.  
El càlcul es documentarà adequadament sobre la base d'un informe tècnic motivat sobre el mètode d'imputació utilitzat.  
2. En cap cas es consideraran despeses subvencionables els impostos indirectes quan siguen susceptibles de recuperació o compensació ni els impostos sobre la renda.  
  
Article 5. Característiques de l'ajuda  
1. L'ajuda consistirà en una subvenció de fins al 100 % dels costos del projecte considerats subvencionables.  
2. La subvenció màxima que es podrà concedir a cada projecte no podrà superar els 250.000 euros en el cas de projectes individuals; per als projectes en cooperació la subvenció per centre tecnològic no superarà els 200.000 euros, amb un màxim de 800.000 euros per projecte.  
  
3. L'ajuda en concepte d'«Altres despeses» no excedirà del 15 % de l'ajuda total concedida.  
  
Article 6. Termini i forma de presentació de les sol·licituds  
1. La presentació de les sol·licituds s'ajustarà al que s'estableix en l'article 5 de l'Ordre 26/2016, de 25 de novembre, modificat per l'Ordre 21/2017, de 24 de novembre.  
2. El termini per a la presentació de les sol·licituds s'iniciarà l'endemà de la publicació de l'extracte de la present convocatòria en el Diari Oficial de la Generalitat Valenciana (DOGV), i finalitzarà el dia 17 de març de 2023 a les 23:59.59 hores.  
3. La tramitació tant de la sol·licitud, com en general del procediment, serà electrònica i requerirà que l'entitat sol·licitant dispose durant totes les fases del procediment de certificat de representant d'entitat emés per l'Autoritat de certificació de la Comunitat Valenciana, o per qualsevol entitat reconeguda en la Llista de confiança de prestadors de serveis de certificació establits a Espanya, publicada en la seu electrònica del Ministeri d'Indústria, Comerç i Turisme.  
  
Així mateix, l'entitat sol·licitant podrà autoritzar una altra persona perquè realitze qualsevol tràmit relacionat amb aquesta convocatòria sempre que aquesta autorització conste en el Registre de Representants de l'ACCV: https://www.accv.es/va/serveis/registre-de-representants/   
La tramitació de la sol·licitud -emplenada segons el model disponible en la pàgina web http://www.ivace.es- suposa la signatura de la mateixa i dels seus annexos, i es presentarà en el registre telemàtic de l'IVACE a través de la seua pàgina web.  
4. A més de la documentació descrita en l'article 5.5 de l'Ordre 26/2016, de 25 de novembre, l'entitat haurà de presentar, juntament amb el formulari de sol·licitud, la memòria i els seus annexos, i l'acta de constitució i estatuts vigents només en cas que els que obren en poder de l'IVACE hagen patit una modificació o no consten per tractar-se d'un Centre Tecnològic que no haguera sol·licitat ajudes de l'IVACE amb anterioritat.  
5. La presentació de la sol·licitud comportarà l'acceptació de les bases reguladores i la convocatòria.  
6. L'entitat sol·licitant haurà de presentar una declaració responsable signada electrònicament fent constar la vigència de la documentació acreditativa que obra en poder de l'IVACE sobre el compliment de les obligacions mediambientals en les instal·lacions en les quals es vaja a executar el projecte, i en la seua seu social en el cas que aquesta no coincidisca amb el domicili d'execució del projecte, segons model disponible en la pàgina web de l'IVACE http://www.ivace.es apartat de Documentació annexa de la sol·licitud del programa. En altre cas, haurà de presentar la documentació preceptiva indicada en les instruccions disponibles en el mateix apartat de la pàgina web de l'IVACE a dalt esmentat.  
7. La sol·licitud porta incorporada una declaració responsable relativa a l'obligació de disposar o no d'un Pla d'Igualtat d'Oportunitats registrat, conforme al que es preveu en el Reial decret llei 6/2019, d'1 de març, de mesures urgents per a la garantia de la igualtat de tracte i d'oportunitats entre dones i homes en el treball i l'ocupació, i en el Reial decret 901/2020, de 13 d'octubre, pel qual es regulen els plans d'igualtat i el seu registre i es modifica el Reial decret 713/2010, de 28 de maig, sobre registre i depòsit de convenis i acords col·lectius de treball.  
8. Només serà necessari presentar la documentació acreditativa de trobar-se al corrent en el compliment de les seues obligacions fiscals i amb la Seguretat Social en cas que l'entitat no haja autoritzat l'IVACE per a la seua obtenció per mitjans telemàtics.  
9. L'entitat sol·licitant haurà de declarar en la sol·licitud normalitzada el compliment dels terminis de pagament previstos en la Llei 3/2004, de 29 de desembre, per la qual s'estableixen mesures de lluita contra la morositat en les operacions comercials, i en cas que l'entitat no puga presentar en el Registre mercantil compte de pèrdues i guanys abreujada, haurà d'acreditar el compliment dels referits terminis de pagament mitjançant informe d'auditor.  
  
Article 7. Criteris d'avaluació  
Perquè un projecte puga ser aprovat haurà d'aconseguir una puntuació mínima de 60 punts.  
Els projectes es prioritzaran atenent els criteris especificats a continuació i a la ponderació que s'indica sobre un total de 112 punts:  
  
a) Característiques del projecte. Excel·lència tècnica, qualitat i capacitat del projecte. Puntuació màxima 60 punts.  
Primer. Qualitat del projecte. Puntuació màxima grup 35 punts.  
  
- La novetat i rellevància dels objectius del projecte en relació amb l'estat del coneixement propi del tema en el qual s'inscriu la sol·licitud. Màxim 15 punts.  
- Potencial de retorn de la inversió en R+D a la societat i foment de projectes que afavorisquen la cohesió del territori. Impacte, explotació de resultats i orientació al mercat per a les empreses valencianes. Màxim 5 punts.  
- Qualitat del pla de difusió i transferència del projecte i dels seus resultats. Màxim 10 punts.  
- Promoció i foment del desenvolupament sostenible i l'economia del bé comú. Màxim 5 punts.  
Segon. Viabilitat del projecte. Puntuació màxima grup 25 punts.  
  
- Adequació de la grandària, composició i dedicació de l'equip d'investigació als objectius proposats en el projecte. Màxim 3 punts.  
  
- Adequació del pressupost. Màxim 5 punts.  
- Capacitat i experiència de l'equip d'investigació per a la realització de les activitats programades. Màxim 10 punts  
- Col·laboració amb altres entitats que presten un valor afegit al projecte. Màxim 4 punts.  
- Participació de personal amb doctorat en el grup d'investigació. Màxim 3 punts.  
b) Potencial de transferibilitat del coneixement generat a les empreses de la Comunitat Valenciana. Puntuació màxima 40 punts.  
Primer. Grau d'implantació en la Comunitat Valenciana. Demanda tecnològica i d'R+D+i de valor afegit en la Comunitat Valenciana. Puntuació màxima grup 20 punts.  
Segon. Col·laboració amb empreses de la Comunitat Valenciana. Implicació empresarial. Puntuació màxima grup 20 punts.  
- Efecte tractor d'R+D+i per a les empreses de la Comunitat Valenciana. Màxim 10 punts.  
- Nombre d'empreses de la Comunitat Valenciana que col·laboren amb el centre tecnològic. Màxim 10 punts.  
c) Mesures relatives a afavorir la qualitat de l'ocupació i les condicions de treball, la igualtat d'oportunitats entre dones i homes, la sostenibilitat mediambiental i la integració social i laboral de les persones amb diversitat funcional o de col·lectius desfavorits. Puntuació màxima 12 punts.  
Primer. Ocupació i qualitat de condicions de treball. Implantació d'un pla de carrera professional. Puntuació màxima 2 punts.  
Segon. Perspectiva de gènere. Percentatge de dones en llocs directius, entenent com a tals la direcció o gerència, les direccions d'àrea, departament o equivalent. Puntuació màxima 3 punts.  
Tercer. Diversitat funcional i altres col·lectius desfavorits. Percentatge de persones amb diversitat funcional o discapacitat sobre el total en plantilla per damunt del mínim legal exigible. Puntuació màxima 2 punts.  
Quart. Medi ambient. L'entitat beneficiària ha implantat un sistema de gestió mediambiental. Puntuació màxima 2 punts.  
Cinqué. Responsabilitat social. L'entitat beneficiària està registrada en el Registre d'entitats valencianes socialment responsables (REVSR). Puntuació màxima 3 punts.  
  
Article 8. Resolució de la convocatòria  
1. La presidència de l'IVACE serà l'òrgan competent per a dictar les resolucions d'aprovació o denegació de les ajudes corresponents a la present convocatòria.  
2. El termini màxim per a resoldre i notificar la resolució serà de sis mesos a comptar des de l'endemà de la finalització del termini de presentació de sol·licituds. Després d'haver transcorregut el termini sense que s'haja notificat la resolució expressa, les sol·licituds s'entendran desestimades per silenci administratiu, tot això sense perjudici de l'obligació de resoldre expressament que correspon a l'Administració.  
  
3. La resolució motivada del procediment es notificarà als interessats via telemàtica i les ajudes concedides es publicaran en la pàgina web de l'IVACE i en la Base de dades nacional de subvencions (BDNS) en compliment del que s'estableix en la Llei 38/2003, de 17 de novembre, general de subvencions, amb expressió de la convocatòria, del programa i crèdit pressupostari al qual s'imputen, beneficiari, quantitat concedida i objectiu o finalitat de la subvenció.  
4. La resolució de concessió i/o denegació esgota la via administrativa. Es delega en la persona titular de la Direcció General de l'IVACE la resolució dels recursos de reposició.  
5. La disposició dels nous conjunts de dades que es generen per la formalització i el desenvolupament de les subvencions atorgades en virtut d'aquesta convocatòria, serà tractada, sempre que siga possible, com a conjunt de dades obertes.  
  
Article 9. Obligacions de les entitats beneficiàries  
1. Les obligacions de les entitats beneficiàries s'especifiquen en l'article 10 de l'Ordre 26/2016, de 25 de novembre, sense perjudici de les regulades en l'article 14 de la Llei 38/2003, de 17 de novembre, general de subvencions.  
2. La justificació de l'ajuda es realitzarà mitjançant l'aportació de justificants de despesa i pagament, i en la forma definida en les Instruccions de justificació d'ajudes aprovades per la Direcció General de l'IVACE i que seran publicades en la web de l'IVACE http://www.ivace.es   
a) En tot cas comprendrà la següent documentació:  
- Memòria que reculla de forma detallada les activitats realitzades.  
- Relació de despeses i pagaments generats mitjançant l'aplicació informàtica «justific@» disponible en la web de la IVACE http://www.ivace.es.  
- Justificants de despesa i pagament.  
- Informe de persona auditora o empresa inscrita en el Registre oficial d'auditors de comptes (ROAC) d'acord amb l'Ordre EHA/1434/2007, de 17 de maig, per la qual s'aprova la norma d'actuació dels treballs de revisió de comptes justificatius de subvencions en l'àmbit del sector públic estatal (BOE 125, 25.05.2007).  
b) Es consideren justificants de despesa les factures i documents de valor probatori equivalent. La justificació de les despeses de personal es durà a terme mitjançant les nòmines del personal dedicat al desenvolupament del projecte, els documents de cotització a la Seguretat Social a càrrec de l'entitat i els certificats de retencions on s'acredite l'ingrés de les retencions a favor de la Hisenda pública.  
A l'efecte de justificació es considerarà que la despesa subvencionada s'ha realitzat sempre que haja sigut totalment pagat en la data límit de justificació.  
No obstant això, quan l'entitat beneficiària no puga acreditar en la data límit de justificació de l'ajuda el compliment d'alguna de les seues obligacions amb la Seguretat Social, Hisenda estatal o Hisenda autonòmica per no estar habilitat el termini que aquestes Administracions estableixen per al pagament de les quotes o tributs, les despeses de personal que puguen estar afectades per aquest pagament es consideraran elegibles, sempre que l'entitat beneficiària present el corresponent justificant de pagament una vegada realitzat i prèviament a la finalització de la verificació de l'ajuda per part de l'IVACE.  
c) Els pagaments només s'admetran si estan realitzats a través d'entitat financera, i la seua justificació es realitzarà mitjançant la presentació de còpia de l'extracte bancari que acredite l'eixida efectiva dels fons juntament amb còpia de la transferència o del xec nominatiu. Queden exclosos els pagaments realitzats en efectiu o per caixa.  
En cas que l'ordre de transferència i/o l'anotació de l'extracte bancari siguen globals i per tant estiguen referits a diversos justificants de despesa, relacionats o no amb el projecte, serà necessari adjuntar una relació detallada dels mateixos en la qual apareguen la persona o entitat destinatària, la identificació del justificant de la despesa (el número de la factura o el concepte de la mateixa) i l'import pagat.  
3. Terminis d'execució, de justificació, i de validesa de justificants de despesa i pagament.  
Els projectes podran tindre una duració màxima de divuit mesos, podent-se iniciar a partir de l'1 de gener de 2023 i finalitzar amb data límit 30 de juny de 2024, sense perjudici de les possibles modificacions que puguen sol·licitar-se a l'IVACE d'acord a l'indicat en l'article 10 de la present convocatòria.  
Només seran subvencionables:  
- les despeses realitzades des de la data d'inici del projecte i fins a la data de finalització d'aquest, segons el notificat en la resolució de concessió. No obstant això, la despesa derivada de l'informe d'auditoria podrà realitzar-se i pagar-se dins del termini de justificació.  
- els pagaments realitzats a partir de la data d'inici del projecte i fins a la data de presentació de la justificació del projecte, sempre que hagen sigut abonats en els terminis de pagament previstos en la normativa sectorial que li siga aplicable o, en defecte d'això, en els establits en la Llei 3/2004, de 29 de desembre, per la qual s'estableixen mesures de lluita contra la morositat en les operacions comercials  
La justificació del projecte haurà de presentar-se en el termini màxim de dos mesos a comptar des de la data de finalització indicada en la data de resolució de concessió.  
4. Llevat que la despesa s'haguera realitzat amb anterioritat a la concessió de la subvenció, quan l'import d'una despesa subvencionable siga igual o supere, IVA exclòs, els 15.000 euros en el supòsit de subministraments o serveis, l'entitat beneficiària haurà d'aportar també justificació d'haver sol·licitat, abans de la contracció de la despesa, com a mínim tres ofertes de diferents empreses proveïdores, sense vinculació entre elles ni amb l'entitat beneficiària.  
A més dels justificants de despesa i pagament del servei executat, s'haurà d'incloure en la documentació a aportar una còpia de cadascuna de les ofertes presentades amb anterioritat a la realització de cada despesa.  
Les ofertes hauran de complir els següents requisits:  
- Requisits materials: les ofertes han d'estar prou detallades, especificant els treballs que han de realitzar-se i el seu preu.  
  
- Requisits formals: les ofertes han d'estar datades, i contindre les dades que permeten la correcta identificació del seu remitent, juntament amb el logo o el segell de l'empresa.  
En cas de no optar per l'oferta més econòmica, l'entitat beneficiària haurà de presentar informe justificatiu.  
En el cas excepcional que per les especials característiques del servei no existisca en el mercat suficient nombre d'entitats que el subministren o presten, se substituirà la presentació de les tres ofertes d'empreses proveïdores per:  
- Un informe explicatiu sobre les especials característiques del servei que fan impossible la localització d'un mínim de tres empreses proveïdores d'aquest. No serà admés com a justificant de la no presentació de tres ofertes si el seu argument es basa en:  
· Les característiques de l'empresa proveïdora (per exemple: «empresa proveïdora habitual», «empresa subministradora única» sense que en aquest últim cas s'aporten més dades que l'acrediten, etc.)  
· Les característiques genèriques del servei (per exemple: «caràcter tecnològic del servei», etc.)  
·Les característiques genèriques de l'entitat beneficiària (per exemple: «política de compres implantada i aprovada per la direcció», etc.).  
- Un annex a l'informe explicatiu amb documentació que acredite la cerca d'empreses proveïdores del bé o servei.  
Les motivacions hauran de ser convincents, i inclouran com a annexos en l'informe, per exemple, un certificat de l'empresa proveïdora en el qual s'aporte una llicència d'una patent o d'un model d'utilitat que tinga indubtable relació amb les despeses subvencionables del projecte, un certificat de contracte de distribució exclusiva d'un producte que manque de substitutiu o un contracte amb l'empresa proveïdora per al subministrament de matèries primeres l'ús de les quals és imprescindible i insubstituïble per altres per a uns certs equipaments d'altes prestacions i en el qual quede patent la pèrdua de garantia dels mateixos si no són utilitzats.  
S'entén per empreses o entitats vinculades aquelles en les quals una persona sòcia o grup d'elles puga exercir, directament o indirectament, una influència dominant, o aquelles que puguen exercir-la sobre ella o que estiguen sotmeses a la influència dominant d'una altra empresa o entitat per raó de propietat, participació financera o normes que la regulen. Es presumirà que existeix influència dominant quan una empresa, entitat, persona física o grup d'aquestes, directament o indirectament, en relació amb una altra, estiga en possessió d'almenys un 25 % del capital subscrit, d'un 25 % dels vots inherents a les participacions emeses per l'empresa o entitat, o puga designar almenys el 25 % de les persones integrants de l'òrgan d'administració, direcció o control de l'empresa, i en tot cas en els supòsits establits en l'article 68.2 del Reglament de la Llei general de subvencions, aprovat pel Reial decret 887/2006, de 21 de juny.  
En cap cas s'acceptarà el fraccionament d'una mateixa despesa en diverses factures amb la finalitat d'eludir el preceptuat dalt. En aquest sentit, per a una mateixa empresa proveïdora tampoc es podrà fraccionar la prestació d'un servei atenent, per exemple, a les fases d'aquest; en aquest cas serà considerat com un únic servei prestat havent de complir els requisits indicats anteriorment.  
L'entitat beneficiària haurà d'utilitzar l'opció prevista en el supòsit excepcional amb les màximes cauteles, atés que l'IVACE, atenent aquest caràcter, està obligat a verificar que la decisió respon a la realitat del mercat, podent per a això contrastar la veracitat de les dades amb les empreses proveïdores en el seu cas consultades.  
Els informes seran signats pels qui representen legalment l'entitat beneficiària.  
La no presentació de les ofertes o els informes als quals es fa referència, o la insuficiència d'aquests, donarà lloc al fet que la despesa no es tinga per efectuada.  
5. Altres obligacions:  
a) La condició d'entitat beneficiària de l'ajuda implica, d'una banda, assumir la responsabilitat d'informar les parts intervinents en el projecte i a la ciutadania del cofinançament del mateix pel Fons Europeu de Desenvolupament Regional (FEDER) i per l'IVACE, i la seua acreditació davant aquest organisme; i d'altra banda, la seua inclusió, en el seu cas, en la llista d'operacions regulada en el Reglament UE 2021/1060 del Parlament Europeu i del Consell, de 24 de juny de 2021, informació que podrà ser consultada en el lloc o portal d'internet que s'habilite a aquest efecte per l'Administració.  
Per a complir amb les obligacions de comunicació i visibilitat comunitària, l'empresa beneficiària haurà d'incloure en tots els documents, accions d'informació i suports de comunicació - impresos o digitals, llocs web i les seues versions mòbils- els següents elements, disponibles en http://www.ivace.es:  
- El logotip de l'IVACE.  
- L'emblema de la Unió Europea, segons les característiques tècniques establides en el capítol III i annex IX del Reglament UE 2021/1060 del Parlament Europeu i del Consell, de 24 de juny de 2021, pel qual s'estableixen les disposicions comunes relatives al Fons Europeu de Desenvolupament Regional, al Fons Social Europeu Plus, al Fons de Cohesió, al Fons de Transició Justa i al Fons Europeu Marítim, de Pesca i d'Aqüicultura, així com les normes financeres per a aquests Fons i per al Fons d'Asil, Migració i Integració, el Fons de Seguretat Interior i l'Instrument de Suport Financer a la Gestió de Fronteres i la Política de Visats.  
- La declaració «Finançat per la Unió Europea» sense abreujar, que haurà d'acompanyar a l'emblema de la Unió Europea.  
Els referits logotip i emblema hauran de tindre la mateixa grandària, i si van acompanyats d'altres logotips tindran com a mínim la mateixa grandària, en altura o en amplària, que el major dels altres logotips.  
Per a acreditar el compliment d'aquesta obligació, haurà d'aportar la següent documentació en la justificació del projecte:  
- Evidències de les accions de comunicació i visibilitat (materials de comunicació, impresos o digitals; llocs web i les seues versions mòbils; informes; escrits; presentacions; documentació de reunions; etc.) que en el seu cas haja mantingut.  
- Captura de pantalla de la pàgina web o -o mitjà electrònic similar- on conste una referència al projecte subvencionat i al nom del programa.  
  
- Fotografia del cartell informatiu sobre el projecte, d'una grandària mínima A3, en un lloc ben visible per al públic.  
En cas que la present convocatòria siga finançada per la Unió Europea a través d'un Programa o Fons diferent de l'esmentat, l'IVACE requerirà a l'empresa beneficiària la consignació de les mencions específiques que procedisquen perquè així ho faça constar en els documents i suports a dalt indicats en relació a les obligacions d'informació i publicitat.  
b) Complir amb les seues obligacions fiscals i amb la Seguretat Social de manera que quede acreditada aquesta circumstància en el moment previ a l'atorgament de l'ajuda i al del reconeixement de l'obligació per IVACE en els termes establits en la normativa vigent en la matèria.  
c) Complir amb les seues obligacions mediambientals en les instal·lacions en les quals es vaja a executar el projecte -inclosa la de la seu social en cas que aquesta no coincidisca amb el domicili d'execució del projecte-, segons les instruccions disponibles en la pàgina web de l'IVACE.  
d) Conservar els documents justificatius de les despeses corresponents al projecte subvencionat durant el període mínim establit en el Reglament UE 2021/1060 del Parlament Europeu i del Consell de 24 de juny de 2021.  
En aquest sentit, els documents es conservaran o bé en forma d'originals o de còpies compulsades d'originals, o bé en suports de dades comunament acceptades, especialment versions electròniques de documents originals o documents existents únicament en versió electrònica.  
  
e) Disposar de llibres comptables i registres diligenciats i altres documents degudament auditats en els termes exigits per la legislació mercantil, així com els estats comptables.  
En l'execució dels projectes s'haurà de mantindre a més un sistema de comptabilitat separat o un codi comptable adequat en relació amb totes les transaccions relacionades amb el projecte, sense perjudici de les normes de comptabilitat nacional. Aquest sistema haurà de distingir amb claredat entre les activitats econòmiques realitzades i les activitats primàries de caràcter no econòmic, separant clarament el finançament de les mateixes i imputant els costos correctament a l'una o l'altra activitat.  
En aquest sentit hauran de presentar en el compte justificatiu de la subvenció un llistat en el qual consten totes les despeses, pagaments, ingressos o cobraments relacionats amb la subvenció concedida, així com el número d'anotació, el seu import i el seu seient en el llibre diari de comptabilitat ajustat al Pla General Comptable (PGC), el subcompte del PGC i l'import del subcompte que correspon a la subvenció concedida; queden exempts de compliment d'aquesta obligació els centres tecnològics beneficiaris que ja disposen d'un sistema de comptabilitat separada que permeta apreciar la traçabilitat ací referida.  
f) Disposar d'un sistema de control que reculla les hores dedicades al projecte en funció del temps real del personal en plantilla, incloent-hi qualsevol projecte o activitat desenvolupada, amb el contingut mínim indicat en les Instruccions de Justificació aprovades per la Direcció General de l'IVACE.  
g) Comunicar a l'IVACE les ajudes, subvencions, ingressos o recursos públics o privats que hagueren obtingut o sol·licitat per als mateixos costos subvencionables. En cas de concurrència amb altres ajudes per als mateixos costos subvencionables, quedarà sense efecte la ja concedida per l'IVACE, excepte renúncia expressa a la ja concedida per l'altra Administració.  
h) Comptar amb un pla de difusió del projecte. Dins del pla de difusió s'haurà de crear un accés públic a través de la web del centre tecnològic beneficiari on es puga accedir als resultats de la investigació. Aquest accés haurà de ser obert i lliure de barreres econòmiques, si bé es podrà establir una restricció raonable d'accés en la informació -així, el registre de persones usuàries i propòsit de les mateixes- sempre que es garantisca que el coneixement obtingut a partir d'activitats d'investigació finançades amb fons públics és considerat bé públic.  
  
  
Article 10. Modificació del projecte i reintegrament de la subvenció concedida  
1. L'entitat beneficiària haurà de realitzar el projecte objecte de subvenció en la forma descrita en la sol·licitud i en la corresponent memòria, de manera que es complisca la finalitat de l'ajuda, respectant els costos indicats en la notificació de concessió i pels imports que en ella s'especifiquen. No obstant això, si durant l'execució del projecte es produeixen circumstàncies excepcionals que modifiquen el seu desenvolupament previst, en funció de la seua naturalesa, l'empresa beneficiària podrà sol·licitar:  
- Modificació en l'import a justificar per concepte de despesa que signifique una variació que supere el 30 % de la quantitat a justificar d'aquest concepte indicada en la comunicació de concessió de l'ajuda. No s'admetran compensacions entre els conceptes de costos directes i costos indirectes reflectits en la resolució de concessió.  
- Modificació en la composició de l'equip de personal propi de l'entitat beneficiària que participa en el projecte.  
- Modificacions en els serveis externs del projecte que suposen la inclusió de serveis no contemplats inicialment i l'import individualitzat dels quals per servei siga superior a 5.000 €.  
- Modificacions que impliquen una variació dels objectius del projecte o dels resultats que s'espera aconseguir.  
- Modificació del període d'elegibilitat del projecte o d'ampliació de la data màxima de justificació.  
Les modificacions sol·licitades hauran de ser justificades adequadament per l'entitat beneficiària i hauran de ser presentades a l'IVACE sempre abans de finalitzar l'execució del projecte. Quan es tracte de modificacions en serveis externs o en la composició de l'equip de personal propi, la despesa corresponent a la modificació sol·licitada es considerarà elegible únicament a partir dels 3 mesos previs a la sol·licitud de canvis i sempre respectant els terminis elegibles indicats en la resolució de concessió o pròrrogues.  
2. Qualsevol altra modificació diferent de les assenyalades anteriorment no requerirà d'autorització prèvia de l'IVACE, però sí que hauran de motivar-se adequadament en la memòria justificativa d'execució del projecte perquè, a criteri de l'IVACE, puguen finalment admetre's.  
3. Qualsevol alteració de les condicions tingudes en compte per a la concessió i, en general, l'incompliment de les obligacions per part de l'entitat beneficiària, podrà donar lloc a la minoració de la subvenció concedida o al desistiment sense efectes, amb exigència, en el seu cas, del reintegrament de les quantitats percebudes indegudament i de l'interés de demora des del moment del pagament de la subvenció fins que s'acorde la procedència del reintegrament d'aquesta.  
4. La presentació per part de l'entitat beneficiària d'un percentatge de despeses pagades menor del 60 % de la quantitat total a justificar donarà lloc a la revocació de l'ajuda, llevat que tècnicament puga considerar-se que així i tot el projecte ha sigut efectivament desenvolupat i no es declare la revocació sinó la minoració.  
5. Es delega en el cap de l'Àrea d'Instituts Tecnològics i CEEI de l'IVACE la resolució de les incidències que es produïsquen amb anterioritat o posterioritat a la concessió -sense que en cap cas això supose una modificació de la baremació que haguera impedit l'adjudicació de l'ajuda segons els criteris aprovats per la Comissió d'Avaluació-, especialment les referides a renúncies, possibles pròrrogues per a l'execució i/o justificació d'aquest, canvis en el projecte i modificacions contemplades en aquest article per a les quals s'exigeix autorització prèvia de l'IVACE. La resolució relativa a les possibles minoracions o de desistiment sense efectes de les subvencions concedides es delega en la persona titular de la Direcció General de l'IVACE.  
  
Article 11. Pagament de les ajudes  
1. L'IVACE procedirà al pagament de l'ajuda una vegada s'haja executat el projecte al qual estava destinada, i sempre que haja verificat el compliment de les obligacions exigibles a l'entitat beneficiària.  
2. La subvenció concedida es podrà anticipar fins al 100 % del seu import, en els termes previstos en l'article 171 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Article 12. Dotació pressupostària  
1. L'import global màxim que es destinarà per a la concessió de les ajudes descrites en la present Resolució ascendirà a 72.225.979,00 euros.  
2. El pressupost indicat anirà amb càrrec a la línia pressupostària S6724000 Centres Tecnològics de la Comunitat Valenciana. Projectes d'R+D prevista en la Llei 8/2021, de 30 de desembre, de Pressupostos de la Generalitat per a 2023.  
3. Les ajudes podran comptar amb finançament de la Unió Europea a través del Fons Europeu de Desenvolupament Regional, fins a un 60 %.  
4. En qualsevol cas es podrà incrementar el finançament quan es produïsca un augment del crèdit disponible com a conseqüència d'altres convocatòries en les quals s'hagen resolt sol·licituds per import inferior a la despesa inicialment prevista o de les quals deriven obligacions liquidades o reconegudes per import inferior a l'ajuda que va ser concedida en el seu moment, o bé quan aquest augment siga conseqüència d'una generació, ampliació o incorporació de crèdit.  
L'efectivitat de la quantia addicional queda condicionada en la declaració de disponibilitat del crèdit i a l'aprovació de la modificació pressupostària que procedisca, i a la seua publicació en la Base de dades nacional de subvencions (BDNS) i butlletins que corresponga amb caràcter previ a la resolució de concessió. En aquests supòsits s'aprovaran les corresponents modificacions de la convocatòria que seran publicades en la Base de dades nacional de subvencions (BDNS) i butlletins que corresponga, sense necessitat d'obertura d'un termini addicional per a presentar noves sol·licituds.  
  
Article 13. Transparència i detecció del frau  
L'entitat beneficiària haurà de complir les mesures de transparència i prevenció del frau i aportar, en el seu cas, la documentació que així ho acredite.  
a) Les entitats beneficiàries hauran de complir les obligacions de publicitat activa recollides en el capítol II del títol I de la Llei 19/2013, de 9 de desembre, quan:  
- Perceben durant el període d'un any ajudes o subvencions públiques en una quantia superior a 100.000 euros.  
- Perceben durant el període d'un any natural ajudes o subvencions de les entitats públiques de la Comunitat Valenciana recollides en l'article 3 de la Llei 1/2022 en una quantia superior a 50.000 euros.  
- Les ajudes o subvencions percebudes representen almenys el 40 % del total dels seus ingressos anuals, sempre que aconseguisquen com a mínim la quantitat de 5.000 euros. En particular, hauran de publicar en els termes previstos en els principis generals de l'article 5 de la Llei 19/2013 la informació institucional i organitzativa de l'article 6 i l'econòmica i pressupostària de l'article 8 d'aquesta.  
Aquesta publicitat es realitzarà a través de la pàgina web de l'entitat, o bé a través de la plataforma TEP - Transparència Entitats Privades, de GVA Oberta, a la qual es pot accedir en gvaoberta.gva.es/tep. Aquesta informació s'haurà de publicar a partir de l'any següent a aquell en el qual s'hagen superat els llindars establits, i haurà de mantindre's publicada durant almenys quatre anys naturals.  
Les entitats beneficiàries de subvencions estan obligades a subministrar a l'entitat concedent, previ requeriment, tota la informació que siga necessària per al compliment per aquesta de les obligacions previstes en la llei de transparència, en el termini de quinze dies hàbils des del requeriment.  
b) Mesures de prevenció del frau:  
Les entitats beneficiàries han de tindre un comportament antifrau i col·laborar amb qualsevol altra Administració per a evitar comportaments fraudulents en la societat. En cas que qualsevol persona tinguera coneixement de fets que pogueren ser constitutius de frau o irregularitat relacionats amb les ajudes previstes en la present convocatòria podrà posar-los en coneixement a través del canal habilitat a aquest efecte per l'Oficina nacional de coordinació antifrau en l'adreça web: https://www.igae.pap.hacienda.gob.es/sitios/igae/es-es/snca/paginas/inicio.aspx i de la bústia Control antifrau del portal de l'IVACE: http://www.ivace.es.  
  
  
Article 14. Marc normatiu comunitari  
A més del que es disposa en el preàmbul de l'Ordre 26/2016, de 25 de novembre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladoras per a la concessió d'ajudes dirigides als Centres Tecnològics de la Comunitat Valenciana en matèria d'R+D per l'Institut Valencià de Competitivitat Empresarial IVACE, seran aplicables les següents disposicions:  
- Reglament UE 2021/1060 del Parlament Europeu i del Consell, de 24 de juny de 2021, pel qual s'estableixen les disposicions comunes relatives al Fons Europeu de Desenvolupament Regional, al Fons Social Europeu Plus, al Fons de Cohesió, al Fons de Transició Justa i al Fons Europeu Marítim, de Pesca i d'Aqüicultura, així com les normes financeres per a aquests Fons i per al Fons d'Asil, Migració i Integració, el Fons de Seguretat Interior i l'Instrument de Suport Financer a la Gestió de Fronteres i la Política de Visats.  
- Reglament UE 2021/1058 del Parlament Europeu i del Consell, de 24 de juny de 2021, relatiu al Fons Europeu de Desenvolupament Regional i al Fons de Cohesió.  
- La Comunicació de la Comissió relativa al concepte d'ajuda estatal conforme a l'article 107.1 del TFUE i el Marc comunitari sobre ajudes estatals de recerca i desenvolupament i innovació (DO de 28 d'octubre de 2022/C 414/01), quant a la definició d'organismes d'investigació, activitats primàries d'un organisme d'investigació i difusió de coneixements i qualsevol altre concepte o obligació vinculat utilitzat en aquesta resolució.  
- Qualsevol altra normativa que per la matèria li fora aplicable.  
  
  
DISPOSICIÓ FINAL  
  
Primera. Habilitació normativa  
Es delega en la persona titular de la Direcció General de l'IVACE per a dictar les resolucions necessàries per al desenvolupament, eficàcia i execució de la present convocatòria.  
  
Segona. Entrada en vigor  
La present resolució entrarà en vigor l'endemà de la publicació del seu extracte en el Diari Oficial de la Generalitat Valenciana (DOGV).  
  
Contra aquesta resolució, que posa fi a la via administrativa, podrà interposar-se en el termini d'un mes recurs potestatiu de reposició davant el president de l'IVACE, de conformitat amb el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé en el termini de dos mesos un recurs contenciós administratiu, davant la Sala de Contenciós Administratiu del Tribunal Superior de Justícia de la Comunitat Valenciana, de conformitat amb el que es preveu en els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa, sense perjudici que puga interposar-se qualsevol altre recurs que s'estime oportú.  
  
València, 2 de febrer de 2023.- El president de l'IVACE: Rafael Climent González.